รถคันแรกสร้างรายได้ให้กรมสรรพสามิต
โครงการรถยนต์คันแรกของรัฐบาล ดันภาษีกรมสรรพสามิตครึ่งปีงบประมาณแรกเกินเป้า 2.2 หมื่นล้านบาท
6 เม.ย. 2556

โครงการรถยนต์คันแรกของรัฐบาล ดันภาษีกรมสรรพสามิตครึ่งปีงบประมาณแรกเกินเป้า 2.2 หมื่นล้านบาท
นายสมชาย พูลสวัสดิ์ อธิบดีกรมสรรพสามิต กล่าวว่า การเก็บภาษีของกรม 6 เดือนของปีงบประมาณ 2556 ได้ 2.31 แสนล้านบาท สูงกว่าเป้า 2.29 หมื่นล้านบาท หรือ 11% เนื่องจากการเก็บภาษีรถยนต์สูงกว่าเป้าถึง 2.5 หมื่นล้านบาท เนื่องจากมาตรการรถคันแรกของรัฐบาลที่มีผู้ซื้อรถถึง 1.25 ล้านคัน
นอกจากนี้ การเก็บภาษียาสูบก็สูงกว่าเป้า 4,272 ล้านบาท ภาษีเบียร์ 3,384 ล้านบาท ภาษีเครื่องดื่ม 1,193 ล้านบาท อย่างไรก็ตามการเก็บภาษีน้ำมันยังต่ำกว่าเป้า 8,022 ล้านบาท เนื่องจากมาตรการลดภาษีน้ำมันดีเซล
นายสมชาย กล่าวว่า เศรษฐกิจที่ขยายตัวดีต่อเนื่อง คาดว่าสิ้นปีงบประมาณ 2556 จะสามารถทำได้ตามเป้าที่ตั้งไว้ 4.12 แสนล้านบาท หรือสูงกว่าเป้า เพราะในรอบครึ่งปีมีการเก็บภาษีได้เกินเป้าอยู่จำนวนมาก
อธิบดีกรมสรรพสามิต กล่าวว่า กรมได้จ่ายคืนเงินในโครงการรถคันแรกไปแล้ว 9 รอบ โดยรอบสุดท้ายเมื่อวันที่ 5 เม.ย. 2556 ที่ผ่านมา มีจำนวน 1.53 แสนราย คิดเป็นเงิน 1.04 หมื่นล้านบาท ทั้งนี้มีจำนวนรถยนต์จากผู้ที่มีสิทธิทั้งสิ้น 1.25 ล้านคัน เป็นเงินที่ขอคืน 9.21 หมื่นล้านบาท โดยจะจ่ายคืนในปีงบ 2556 และปีงบ 2557 จำนวนปีละ 34 หมื่นล้านบาท ส่วนที่เหลือจากนี้จะคืนภายในปีงบ 2558 ต่อไป